2 เดือนแรกของปี 2565 ไทยส่งออกมะม่วงภายใต้ความตกลงการค้าเสรี (FTA) กว่า 11 ล้านเหรียญสหรัฐ
นางอรมน ทรัพย์ทวีธรรม อธิบดีกรมเจรจาการค้าระหว่างประเทศ เปิดเผยว่า ในช่วง 2 เดือนแรกของปี 2565 (ม.ค.- ก.พ. 65) ไทยส่งออกมะม่วงสดไปตลาดคู่ FTA 18 ประเทศ มีมูลค่าถึง 11 ล้านเหรียญสหรัฐ ขยายตัวร้อยละ 15 จากช่วงเดียวกันของปีก่อน ตลาดส่งออกที่สำคัญ อาทิ มาเลเซีย เกาหลีใต้ ญี่ปุ่น เมียนมาและเวียดนาม โดยปัจจัยที่ทำให้มะม่วงสดของไทยได้รับความนิยมในตลาดต่างประเทศอย่างต่อเนื่อง มาจากข้อได้เปรียบของมะม่วงสดไทย ที่มีผลผลิตตลอดทั้งปี มีหลากหลายพันธุ์ คุณภาพและรสชาติดี จึงครองใจผู้บริโภคชาวต่างชาติ ส่งผลให้ในแต่ละปีการส่งออกมะม่วงสดไปตลาดคู่ FTA ของไทย มีสัดส่วนสูงถึงร้อยละ 98 ของการส่งออกมะม่วงสดทั้งหมด จากการติดตามสถิติการนำเข้ามะม่วงสด ของประเทศคู่ค้า FTA ของไทย พบว่า หลายประเทศ อาทิ เกาหลีใต้ ญี่ปุ่น มาเลเซีย ฮ่องกงและจีน เป็นตลาดผู้นำเข้าสินค้ามะม่วงสดที่สำคัญ และนิยมพันธุ์มะม่วงที่ไทยมีศักยภาพ เช่น มะม่วงน้ำดอกไม้ มหาชนก เขียวเสวยและโชคอนันต์ จึงนับเป็นโอกาสที่ไทยจะสามารถขยายส่วนแบ่งตลาดเพิ่มขึ้น ซึ่งปัจจุบัน 15 ประเทศคู่ FTA ได้แก่ อาเซียน 7 ประเทศ จีน ญี่ปุ่น ฮ่องกง ออสเตรเลีย นิวซีแลนด์ อินเดีย ชิลี และเปรู ไม่เก็บภาษีนำเข้ามะม่วงสดจากไทยแล้ว ขณะที่ สปป.ลาว และกัมพูชา ลดภาษีนำเข้ามะม่วงเหลือร้อยละ 5 ส่วนเกาหลีใต้ ลดภาษีนำเข้ามะม่วงเหลือร้อยละ 24 นอกจากนี้ ตลาดผลไม้แปรรูปที่มีลักษณะเป็นขนมขบเคี้ยวมีแนวโน้มขยายตัวเพิ่มขึ้น โดยปัจจุบันสินค้ามะม่วงอบแห้งและมะม่วงแช่แข็ง ได้รับแต้มต่อทางภาษีภายใต้ FTA เช่นเดียวกับมะม่วงสด ส่วนข้าวเหนียวมะม่วงพร้อมรับประทาน จัดเป็นสินค้ากลุ่มอาหารปรุงแต่ง ซึ่ง 16 ประเทศคู่ FTA ได้แก่ อาเซียน จีน เกาหลีใต้ ฮ่องกง ออสเตรเลีย นิวซีแลนด์ ชิลี และเปรู ไม่เก็บภาษีนำเข้าจากไทยแล้วผู้ประกอบการไทยควรพัฒนาเพิ่มรูปแบบของผลิตภัณฑ์ในการส่งออก เพื่อเพิ่มมูลค่าและขยายตลาดต่างประเทศให้มากขึ้น รวมทั้งให้ความสำคัญกับมาตรฐานสินค้า พัฒนาคุณภาพการผลิตสม่ำเสมอ นอกจากนี้ ควรรระมัดระวังการใช้สารเคมีและยาฆ่าแมลง เนื่องจากปัจจุบันตลาดในหลายประเทศเข้มงวดและผู้บริโภคนิยมผลไม้ปลอดสารพิษ หรือเกษตรอินทรีย์